**RELACION**

**PËR**

**PROJEKTVENDIMIN**

**“PËR MIRATIMIN E STRATEGJISË KOMBËTARE TË SPECIALIZIMIT TË ZGJUAR (S3) 2025-2030 DHE TË PLANIT TË VEPRIMIT PËR ZBATIMIN E SAJ”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektvendim ka për qëllim miratimin e Strategjisë Kombëtare të Specializimit të Zgjuar (S3) 2025-2030 dhe të Planit të Veprimit për zbatimin e saj” për Shqipërinë, me synimin për të forcuar inovacionin dhe zhvillimin rajonal në përputhje me objektivat e integrimit në BE.

Projektakti ka për qëllim miratimin e Strategjisë Kombëtare për Specializimin Inteligjent (S3) 2025-2030, e cila synon të transformojë Shqipërinë në një qendër të inovacionit dhe zhvillimit të qëndrueshëm. Kjo strategji është hartuar për të identifikuar dhe zhvilluar fusha me potencial të lartë për rritje dhe inovacion, duke përfshirë sektorët strategjikë si energjia e rinovueshme, turizmi i qëndrueshëm dhe zinxhiri i ushqimit të shëndetshëm.

Historiku i Hartimit të Strategjisë: Procesi për hartimin e Strategjisë S3 ka filluar në vitin 2016, me një mbështetje të gjerë nga institucione kombëtare dhe ndërkombëtare, duke përfshirë Komisionin Evropian dhe Qendrën e Kërkimeve të Përbashkëta (JRC) të BE-së. Strategjia ka kaluar në disa faza të rëndësishme, duke filluar nga hartimi i një udhërrëfyesi kombëtar (Roadmap) në vitin 2018 deri tek analiza e potencialit ekonomik dhe procesi i Zbulimit Sipërmarrës (EDP) në vitet e fundit.

Fazat kryesore të zhvillimit të Strategjisë S3 përfshijnë:

1. **Analizën dhe Hartëzimin (Mapping) të Potencialit Ekonomik të vendit**: Kjo fazë përfshiu grumbullimin dhe analizimin e të dhënave për të identifikuar fusha ku Shqipëria ka përparësi konkurruese dhe potencial për zhvillim. Procesi i mapping përdori një qasje të strukturuar me tregues specifikë që ndihmuan në identifikimin e sektorëve më të fortë ekonomikisht dhe me kapacitet inovacioni të lartë.

Procesi i Mapping u krye përmes një kombinimi të analizës kuantitative dhe kualitative, duke u fokusuar në sektorët ekonomikë që kanë avantazhe krahasuese. Ky proces analizoi të dhëna të ndryshme për të përcaktuar fushat prioritare.

Në fazën e Mapping, u identifikuan prioritetet e mëposhtme për Shqipërinë:

* Bujqësia, Pyjet dhe Peshkimi
* Energjia
* Industria e Përpunimit (Manufacturing)
* Turizmi dhe Shërbimet Mbështetëse
* Teknologjia e Informacionit dhe Komunikimit (TIK)
* Shërbimet e Përpunimit të të Dhënave dhe Mbështetja Biznesore (BPO)

1. **Procesin e Zbulimit Sipërmarrës (EDP)** i cili ka qenë një komponent thelbësor i strategjisë, duke synuar të përfshijë të gjithë aktorët kryesorë – qeverinë, sektorin privat, akademinë dhe shoqërinë civile (helika e katërfishtë) – për të diskutuar, validuar dhe rafinuar fushat prioritare të identifikuara gjatë procesit të Mapping. Ky proces gjithëpërfshirës ka lejuar aktorët e ndryshëm të ndajnë përvojat dhe njohuritë e tyre për të përcaktuar qartë fushat me potencial për zhvillim të qëndrueshëm.

EDP është organizuar në një mënyrë gjithëpërfshirëse dhe ka ofruar një platformë për konsultime të hapura ndërmjet aktorëve kryesorë të helikës së katërfishtë (Qeveri, Biznes, Akademi dhe Shoqëri Civile). Ky proces ka qenë thelbësor për të siguruar që prioritetet e strategjisë të reflektojnë realitetet dhe nevojat e ekonomisë shqiptare. Mbi 1,650 përfaqësues nga helika e katërfishtë morën pjesë në këtë proces, përmes një seri takimesh, tryezash të rrumbullakëta dhe workshope të organizuara nga Ekipi Kombëtar i S3. U mbajtën gjithsej 33 takime gjatë fazës EDP, duke përfshirë 30 evente kombëtare dhe 3 takime bilaterale me vendet fqinje (Kosova, Maqedonia e Veriut dhe Mali i Zi), të cilat synonin identifikimin e fushave të përbashkëta për bashkëpunim rajonal.

Në konferencën përmbyllëse të EDP-së, e cila u mbajt më 31 tetor 2023, morën pjesë mbi 260 përfaqësues, përfshirë zyrtarë të lartë qeveritarë, akademikë, përfaqësues të biznesit dhe shoqërisë civile, si dhe diplomatë nga BE dhe organizata ndërkombëtare.

Gjatë procesit të Zbulimit Sipërmarrës (EDP), u identifikuan fusha prioritare vertikale dhe horizontale për zhvillimin e ekonomisë dhe inovacionit në Shqipëri.

**Fushat Prioritare Vertikale**

Këto janë sektorët kryesorë ku Shqipëria ka potencial për të krijuar avantazhe konkurruese dhe për të rritur zhvillimin ekonomik:

* Energjia e Rinovueshme dhe Burimet Natyrore: Përfshin sektorë si energjia diellore, energjia e erës, hidroenergjetika dhe biomasa, me fokus në krijimin e një portofoli të diversifikuar të burimeve të rinovueshme dhe ruajtjen e burimeve natyrore.
* Turizmi i Qëndrueshëm dhe i Diversifikuar: Duke përfshirë nënsektorë si turizmi kulturor, turizmi malor dhe shëndetësor, që ka në fokus zhvillimin e turizmit dhe promovon ruajtjen e mjedisit, si dhe tërheq një publik të gjerë ndërkombëtar përmes ofertave unike të vendit.
* Zinxhiri i Ushqimit të Shëndetshëm dhe të Qëndrueshëm: Kjo fushë fokusohet në prodhimin organik dhe përpunimin e ushqimeve, me një theks të veçantë në bujqësinë e qëndrueshme, përpunimin e ushqimeve me vlerë të shtuar dhe ruajtjen e praktikave tradicionale.

**Fushat Prioritare Horizontale**

Këto janë fushat ndërsektoriale që mbështesin dhe fuqizojnë sektorët vertikalë, duke ndikuar në përmirësimin e infrastrukturës dhe kapaciteteve për zhvillim afatgjatë:

* *Përmirësimi i i arsimit nëpërmjet nxitjes së inovacionit dhe gatishmërisë së fuqisë punëtore*, përmes digjitalizimit dhe modernizimit të kurrikulës dhe trajnimeve profesionale, veçanërisht në fushat STEM (Shkencë, Teknologji, Inxhinieri dhe Matematikë) dhe të fushave të lidhura me prioritetet e S3, për të përgatitur një fuqi punëtore të aftë për sfidat e ekonomisë digjitale dhe të gjelbër.
* *Fuqizimi i të Rinjve dhe Mbajtja e Talenteve*: fokusohet në krijimin e kushteve që të rinjtë shqiptarë të zhvillojnë potencialin e tyre dhe të ndihen të motivuar të qëndrojnë dhe të kontribuojnë në zhvillimin e vendit. Përfshin programe edukative, trajnime profesionale, dhe iniciativa për të mbështetur inovacionin dhe sipërmarrjen, me qëllim rritjen e mundësive për punësim cilësor dhe karrierë. Gjithashtu, përpiqet të ofrojë incentiva dhe mbështetje për kthimin e talenteve nga diaspora, duke përforcuar kapitalin njerëzor dhe konkurrueshmërinë e Shqipërisë.
* *Infrastruktura Digjitale dhe Konektiviteti:* Mbështet transformimin digjital dhe përmirësimin e lidhjeve digjitale në sektorët publik dhe privat. Synohet zgjerimi i infrastrukturës digjitale dhe përmirësimi i qasjes në internet për të mbështetur lidhjen dhe ndërlidhjen ndërmjet sektorëve të ndryshëm ekonomikë.
* *Avancimi i Kërkimit dhe Inovacionit për Rritje Inteligjente*: Përfshin përmirësimin e kapaciteteve kërkimore dhe nxitjen e inovacionit për të mbështetur sektorët prioritarë. Kjo fushë synon të forcojë lidhjet ndërmjet akademisë dhe biznesit, si dhe të përmirësojë transferimin e teknologjisë dhe përmirësimin e procesit të komercializimit të ideve inovative.
* *Angazhimi i Diasporës - Rritja e Kapitalit Njerëzor, Teknologjisë dhe Kulturës:* Shfrytëzimi i potencialit të diasporës shqiptare për të sjellë përvojë, investime dhe rrjete ndërkombëtare në sektorët prioritarë, duke përfshirë kthimin e talenteve dhe fuqizimin e lidhjeve ekonomike me tregjet ndërkombëtare.

Përmes këtij procesi gjithëpërfshirës, Shqipëria arriti të përcaktojë fushat prioritare të saj për specializim inteligjent, duke ndihmuar që këto prioritete të jenë të përshtatura me nevojat dhe potencialin ekonomik të vendit, si dhe me qëllimet afatgjata të integrimit evropian dhe zhvillimit të qëndrueshëm.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Strategjia Kombëtare për Specializimin Inteligjent (S3) për Shqipërinë, për periudhën 2025-2030, është në përputhje të plotë me prioritetet kombëtare dhe ndërkombëtare për zhvillimin e qëndrueshëm dhe integrimin në Bashkimin Evropian (BE). Kjo strategji është një komponent kyç i agjendës kombëtare për përshpejtimin e rritjes ekonomike, duke synuar që Shqipëria të bëhet një ekonomi konkurruese dhe inovative, e bazuar në njohuri dhe teknologji.

Strategjia Kombëtare S3, Shqipëria 2025-2030 është hartuar si një dokument politikash afatmesëm i shtrirë në 6 (gjashtë) vite, duke qenë në këtë mënyrë në përputhje me Strategjinë Kombëtare për Zhvillim dhe Integrim Evropian 2022-2030. Gjithashtu, strategjia është hartuar në përputhje dhe kontribuon në realizimin e Agjendës 2030 për Zhvillim të Qëndrueshëm, e miratuar në vitin 2015 nga qeveria shqiptare. Vlen të përmendet se Strategjia S3 lidhet me një sërë dokumentesh strategjike të tjerë si Strategjia e Zhvillimit të Energjisë; Strategjia e Turizmit; Strategjia Kombëtare për Bujqësinë dhe Zhvillimin Rural; Agjenda Digjitale; Strategjia e Diasporës, etj., duke pasqyruar një qasje gjithëpërfshirëse ndaj synimeve të zhvillimit të Shqipërisë. Duke integruar bashkëpunimin rajonal, konsideratat për të drejtat e njeriut dhe parimet e qëndrueshmërisë, Shqipëria synon të nxisë një shoqëri gjithëpërfshirëse dhe të begatë. Përafrimi strategjik i S3 me prioritetet kombëtare siguron qëndrueshmëri mes sfidave globale dhe forcon rrugën e tij drejt anëtarësimit në BE. Ndërsa këto strategji evoluojnë, ato formojnë kolektivisht trajektoren e Shqipërisë drejt një të ardhmeje elastike, gjithëpërfshirëse dhe teknologjikisht të avancuar, në përputhje me standardet globale dhe të BE-së.

**Përputhja me Politikat Kombëtare**

Strategjia S3 mbështetet në Programin e Qeverisë 2021-2025, i cili përfshin objektiva strategjike për rritjen e inovacionit, digjitalizimit, zhvillimit të kapitalit njerëzor dhe përmirësimin e mjedisit të biznesit. Në përputhje me këtë program, Strategjia S3 kontribuon në transformimin e sektorëve kyç të ekonomisë shqiptare, si energjia, turizmi, bujqësia dhe teknologjia e informacionit dhe komunikimit.

Strategjia është gjithashtu në harmoni me **Strategjinë Kombëtare për Zhvillim dhe Integrim Evropian (SKZHIE) 2022-2030**, që përfaqëson dokumentin ombrellë për zhvillimin e vendit në përputhje me procesin e integrimit në BE. SKZHIE e konsideron inovacionin, teknologjinë dhe digjitalizimin si faktorë kyç për rritjen ekonomike dhe përfshirjen sociale të vendit. Strategjia S3, duke mbështetur këto qëllime, forcon kapacitetet për zhvillimin e një ekonomie të bazuar në njohuri dhe përmirëson standardet për zhvillim të qëndrueshëm dhe gjithëpërfshirës.

**Përputhja me Angazhimet Ndërkombëtare dhe Integrimin Evropian**

Strategjia S3 përputhet me **kuadrin strategjik të Bashkimit Evropian** për rritjen inteligjente dhe është një komponent i rëndësishëm në procesin e integrimit të Shqipërisë në BE. Në veçanti, kjo strategji mbështetet në parimet e **Strategjisë për Rritjen Inteligjente (Smart Growth) të BE-së**, e cila fokusohet në inovacion, hulumtim shkencor dhe përmirësim të mjedisit të biznesit për të nxitur konkurrueshmërinë.

Për më tepër, S3 kontribuon në **Agjendën 2030 për Zhvillim të Qëndrueshëm** të Kombeve të Bashkuara, duke mbështetur Objektivat e Zhvillimit të Qëndrueshëm (SDG), veçanërisht:

* **SDG 8**: Promovimin e punësimit të denjë dhe rritjes ekonomike;
* **SDG 9**: Nxitjen e industrisë, inovacionit dhe infrastrukturës;
* **SDG 4**: Arsimin cilësor, duke përmirësuar kurrikulën dhe promovuar dixhitalizimin;
* **SDG 13**: Ndërmarrjen e veprimeve për klimën, përmes promovimit të energjisë së rinovueshme dhe praktikave të qëndrueshme.

**Përputhja me Programet dhe Instrumentet Ndërkombëtare të BE-së**

Strategjia S3 është zhvilluar me mbështetjen e **Qendrës së Kërkimeve të Përbashkëta (JRC)** të Komisionit Evropian, e cila ka siguruar ekspertizë dhe trajnime për procesin e hartimit të strategjisë dhe përfshirjen e metodologjisë së specializimit inteligjent.

Strategjia përputhet me Agjendën Evropiane 2021-2027 për Ballkanin Perëndimor në fushat e inovacionit, arsimit, kulturës dhe rinisë, që synon përforcimin e lidhjeve dhe shkëmbimeve ndërmjet vendeve të BE-së dhe atyre të Ballkanit Perëndimor. Kjo agjendë mbështet inovacionin përmes investimeve në kërkim dhe zhvillim, përmirësimin e infrastrukturës edukative dhe kulturore, si dhe nxitjen e arsimit të lartë dhe modernizimin e kurrikulave për t'i përshtatur ato me kërkesat e tregut të punës.

Strategjia S3 gjithashtu është në linjë me objektivat e instrumenteve të BE-së, si Horizon Europe dhe Digital Europe Programme, që financojnë projekte kërkimi dhe inovacioni në sektorët prioritarë, duke përfshirë energjinë e rinovueshme, digjitalizimin dhe zhvillimin e ekonomisë së gjelbër. Këto programe synojnë të ndihmojnë Shqipërinë të integrohet në Zonën Evropiane të Kërkimit (ERA) dhe të forcojë kapacitetet e saj për inovacion të qëndrueshëm.

Strategjia kontribuon gjithashtu në kuadrin e **Agjendës Digjitale për Ballkanin Perëndimor** dhe **Planit të Veprimit për Tregun e Përbashkët Rajonal 2021-2024**, duke ndihmuar në harmonizimin e praktikave dhe standardeve të Shqipërisë me ato të BE-së.

S3 krijon bazën për përfitimin nga rrjeti i gjerë i fondeve dhe partneriteteve që BE-ja ofron për vendet e Ballkanit Perëndimor.

**Harmonia me Programet Rajonale dhe Bashkëpunimin Ndërkombëtar**

Në kontekstin rajonal, Strategjia S3 është në përputhje me angazhimet e Shqipërisë në **Procesin e Berlinit** dhe **Planin e Zhvillimit Ekonomik dhe të Investimeve për Ballkanin Perëndimor**, të cilët synojnë nxitjen e bashkëpunimit ndërmjet vendeve të rajonit për zhvillim të përbashkët ekonomik dhe integrim në tregun e BE-së. Përmes prioriteteve të S3 në fusha si turizmi i qëndrueshëm, bujqësia dhe energjia e rinovueshme, Shqipëria kontribuon në ndërtimin e një tregu të integruar rajonal, i cili është i rëndësishëm për konkurrueshmërinë dhe tërheqjen e investimeve të huaja.

Strategjia Kombëtare për Specializimin Inteligjent (S3) është pjesë e Programit Analitik të Akteve dhe Dokumenteve të tjera Analitike për vitin 2024.

Në përmbledhje, Strategjia Kombëtare për Specializimin Inteligjent (S3) mbështet zhvillimin strategjik të Shqipërisë, duke harmonizuar përpjekjet e saj me politikat kombëtare dhe ndërkombëtare për rritje të qëndrueshme, zhvillim të bazuar në njohuri dhe përmirësim të konkurrueshmërisë. Ky projektakt është një hap thelbësor drejt integrimit të Shqipërisë në BE dhe krijimit të një ekonomie të zhvilluar dhe të qëndrueshme, duke garantuar që vendi është në përputhje me trendet globale dhe rajonale të zhvillimit ekonomik.

**III. ARGUMENTIMI I PROJEKTAKTIT LIDHUR ME SYNIMET E STRATEGJISË**

Strategjia e Specializimit të Zgjuar të Shqipërisë (S3) pasqyron përpjekjet e vazhdueshme të qeverisë shqiptare për t’u përafruar në mënyrë strategjike me nismat e integrimit në Bashkimin Evropian, duke u angazhuar në programe të ndryshme inovacioni të BE-së për të inkorporuar praktikat më të mira në kërkimin shkencor, transformimin digjital dhe qëndrueshmërinë.

Strategjia e Specializimit të Zgjuar të Shqipërisë, në përputhje me politikat evropiane dhe burimet e financimit, shpreh përkushtimin e vendit për të ndërtuar mbi parimet evropiane të zhvillimit ndërsa angazhohet në këtë rrugë. Ky përfaqëson një vizion, jo thjesht një strategji, për integrimin e ekosistemit të veçantë në kuadrin më të gjerë të Zonës Evropiane të Arsimit, Zonës Evropiane të Kërkimit, Zonës Evropiane të Inovacionit dhe Tregut të Përbashkët Evropian. Strategjia e Specializimit Inteligjent (S3) për Shqipërinë është krijuar për të harmonizuar me disa politika kyçe të BE-së, duke siguruar një qasje të koordinuar ndaj zhvillimit rajonal, inovacionit dhe rritjes ekonomike. S3 kontribuon dhe përputhet me disa nga këto politika si, Agjenda e Re Evropiane e Inovacionit; Politikat Industriale Evropiane; Marrëveshja e Gjelbër Evropiane; Plani për Zhvillim (Growth Plan), etj.

Projektakti për miratimin e Strategjisë Kombëtare për Specializimin Inteligjent (S3) vjen si përgjigje e nevojës për të adresuar sfidat kryesore të Shqipërisë në rrugën e saj drejt një ekonomie të qëndrueshme, inovative dhe konkurruese. Strategjia S3 synon të transformojë strukturën ekonomike të vendit, të përmirësojë kapacitetet e inovacionit, dhe të krijojë një mjedis të favorshëm për zhvillimin e sektorëve prioritarë.

1. Prioritetet dhe Synimet Kryesore të Strategjisë

Strategjia S3 fokusohet në disa prioritete kryesore që kanë si objektiv zhvillimin e qëndrueshëm dhe përfshirës të ekonomisë shqiptare, përmes:

* Nxitjes së inovacionit dhe zhvillimit teknologjik: Duke investuar në kërkim dhe zhvillim, digjitalizim dhe aplikimin e teknologjive të reja, strategjia synon të përmirësojë konkurrueshmërinë e sektorëve ekonomikë dhe të krijojë një ekonomi të bazuar në njohuri.
* Fuqizimit të kapitalit njerëzor: Përmirësimi i cilësisë së arsimit, trajnimeve profesionale dhe përshtatja e kurrikulave me nevojat e tregut të punës synojnë të krijojnë një fuqi punëtore të kualifikuar dhe të gatshme për sfidat e ekonomisë moderne.
* Përmirësimit të lidhjeve ndërkombëtare dhe tërheqjes së investimeve të huaja: Strategjia synon të krijojë një mjedis tërheqës për investitorët e huaj në sektorët me potencial të lartë dhe të forcojë lidhjet me diasporën, e cila mund të kontribuojë me njohuri dhe burime financiare për zhvillimin e vendit.

2. Sfida ekzistuese që Strategjia S3 synon të adresojë

Strategjia S3 është hartuar për të adresuar disa sfida të ekonomisë shqiptare, përfshirë:

* Mungesën e diversifikimit ekonomik: Ekonomia shqiptare ka qenë e mbështetur në disa sektorë tradicionalë, me një mungesë të inovacionit dhe të diversifikimit të prodhimit dhe shërbimeve. Strategjia synon të ndryshojë këtë, duke fokusuar zhvillimin në sektorë që kanë potencial për rritje dhe inovacion.
* Kapacitete të kufizuara në kërkim dhe zhvillim: Investimet e ulëta në kërkim dhe zhvillim (R&D) kanë kufizuar mundësinë e Shqipërisë për të qenë konkurruese në tregjet ndërkombëtare dhe për të zhvilluar teknologji të reja. S3 planifikon të investojë në infrastrukturën e R&D, të nxisë bashkëpunimin ndërmjet universiteteve dhe sektorit privat, dhe të inkurajojë inovacionin në sektorët me rritje të lartë.
* Eksodi i fuqisë punëtore dhe largimi i trurit: Shqipëria përballet me një problem të largimit të të rinjve dhe profesionistëve të kualifikuar, të cilët kërkojnë mundësi më të mira jashtë vendit. Strategjia S3 synon të ofrojë mundësi më të mira arsimore dhe punësimi, të promovojë sipërmarrjen dhe të krijojë kushte për kthimin dhe qëndrimin e talenteve brenda vendit.
* Mungesë e koordinimit ndërmjet sektorëve: Shpesh herë mungon një lidhje e qartë ndërmjet sektorëve ekonomikë, institucioneve qeveritare dhe akademisë, çka e bën të vështirë arritjen e zhvillimit të qëndrueshëm. S3 synon të përmirësojë koordinimin ndërmjet sektorëve dhe të krijojë një qasje të integruar për zhvillimin e ekonomisë.

3. Efektet e Pritshme të Strategjisë

Zbatimi i Strategjisë S3 pritet të ketë një sërë efektesh pozitive në zhvillimin ekonomik dhe social të Shqipërisë. Ndikimet kryesore të pritshme janë:

* Rritja e Produktivitetit dhe e Konkurrueshmërisë Ekonomike: Përmes investimeve në kërkim, inovacion dhe digjitalizim, sektori privat do të bëhet më produktiv dhe do të arrijë standardet ndërkombëtare, duke nxitur konkurrueshmërinë në tregjet ndërkombëtare dhe rajonale.
* Krijimi i Vendeve të Reja të Punës dhe Zhvillimi i Kapitalit Njerëzor: Strategjia do të ndihmojë në krijimin e vendeve të punës në sektorë të rinj dhe inovativë dhe në përgatitjen e një fuqie punëtore të kualifikuar. Përmirësimi i arsimit dhe trajnimit do të ndikojë në rritjen e gatishmërisë së të rinjve për tregun e punës dhe do të rrisë shanset për të mbajtur talentet brenda vendit.
* Përmirësimi i Stabilitetit Ekonomik dhe Rritja e Investimeve të Huaja: Me përmirësimin e mjedisit të biznesit dhe zhvillimin e sektorëve me potencial, Shqipëria pritet të tërheqë më shumë investime të huaja, duke forcuar stabilitetin ekonomik dhe duke nxitur zhvillimin afatgjatë.
* Rritja e Rezistencës ndaj Trendeve Ndërkombëtare dhe Ndryshimeve Klimatike: Strategjia S3 do të mbështesë kalimin e Shqipërisë drejt një ekonomie të qëndrueshme dhe të gjelbër, duke përfshirë sektorë që promovojnë energjinë e rinovueshme dhe bujqësinë e qëndrueshme. Kjo do të përmirësojë rezistencën e vendit ndaj ndryshimeve klimatike dhe do të kontribuojë në zhvillimin e qëndrueshëm.
* Promovimi i Bashkëpunimit Rajonal dhe Ndërkombëtar: Strategjia mbështet gjithashtu përpjekjet për integrimin rajonal dhe ndërkombëtar të Shqipërisë, duke përfshirë projektet e përbashkëta me vendet e Ballkanit Perëndimor dhe shfrytëzimin e fondeve dhe instrumenteve të BE-së për zhvillim ekonomik dhe inovacion. Bashkëpunimi ndërkombëtar është thelbësor për avancimin e sektorëve të rinj dhe për të siguruar qasje në teknologji dhe njohuri të përparuara.

4. Qasja Gjinore dhe Përfshirja Sociale

Strategjia S3 merr në konsideratë qasjen gjinore dhe përfshirjen sociale si pjesë të rëndësishme të objektivave të saj. Duke promovuar mundësi të barabarta dhe përfshirjen e grupeve vulnerabël në sektorët e rinj ekonomikë, S3 synon të ndërtojë një ekonomi më gjithëpërfshirëse dhe të mbështesë fuqizimin ekonomik të grave dhe të grupeve të tjera të margjinalizuara.

5. Përfitimet për Diasporën dhe Kthimi i Talenteve

Një aspekt i rëndësishëm i Strategjisë S3 është angazhimi i diasporës dhe tërheqja e talenteve shqiptare që jetojnë jashtë vendit. Kjo përfshin promovimin e programeve për kthimin e profesionistëve dhe përfshirjen e tyre në projektet e inovacionit dhe të kërkimit. S3 synon të krijojë ura lidhëse me diasporën për të shfrytëzuar njohuritë, përvojat dhe kapitalin financiar që ata mund të sjellin në zhvillimin e vendit.

6. Transformim digjital

S3 gjithashtu lehtëson tranzicionin e Shqipërisë drejt një ekonomie digjitale, duke përgatitur vendin për të kontribuar në vizionin e BE-së për një Evropë neutrale ndaj klimës deri në vitin 2050. Perspektiva e Besueshme e Zgjerimit për Ballkanin Perëndimor thekson iniciativat për të nxitur sipërmarrjen dhe për të nxitur një ekonomi rrethore, duke përforcuar angazhimin e Shqipërisë me BE-në. Kjo është pjesë e Planit Ekonomik dhe Investimeve për Ballkanin Perëndimor , i cili synon të mbështesë reformat e nevojshme për integrimin në BE dhe krijimin e qëndrueshëm të vendeve të punës.

Strategjia Kombëtare për Specializimin Inteligjent (S3) synon të përmirësojë strukturën ekonomike të Shqipërisë, të rrisë qëndrueshmërinë ekonomike dhe të fuqizojë sektorët me potencial të lartë për rritje dhe inovacion. Miratimi i këtij projektakti është i domosdoshëm për të mbështetur zhvillimin afatgjatë dhe për të siguruar që Shqipëria të bëhet një ekonomi konkurruese dhe inovative në rajon dhe në tregjet ndërkombëtare.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektakti propozohet në mbështetje të nenit 100 të Kushtetutës.

1. **VLERËSIMI I SHKALLËS SË PËRAFRIMIT ME ACQUIS E BE (PËR PROJEKTAKTET NORMATIVE)**

Ky projektvendim nuk synon përafrim me acquis të BE-së.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Dokumenti i Strategjisë Kombëtare për Specializimin Inteligjent (S3) për periudhën 2025-2030 është hartuar në përputhje me metodologjinë e miratuar nga Bashkimi Evropian (zyra JRC), dhe përbëhet nga disa seksione kryesore që detajojnë vizionin strategjik, objektivat dhe mekanizmat e zbatimit. Këto seksione përshkruajnë në detaje kornizën e veprimit për zhvillimin ekonomik dhe social të Shqipërisë, duke ndjekur një model gjithëpërfshirës dhe të integruar për rritje të qëndrueshme dhe inovacion.

**1. Konteksti Strategjik dhe Trendet Globale**

Ky seksion analizon trendet kryesore globale, si digjitalizimi, ndryshimet klimatike dhe zhvillimet teknologjike, që ndikojnë zhvillimin ekonomik në nivel ndërkombëtar dhe kombëtar. Duke identifikuar këto trende, strategjia synon të pozicionojë Shqipërinë në mënyrë të favorshme për t’iu përgjigjur këtyre sfidave dhe për të përfituar nga mundësitë që ato ofrojnë.

**2. Korniza Strategjike Kombëtare**

Korniza strategjike përshkruan përputhjen e Strategjisë S3 me dokumentet kombëtare të zhvillimit, si Strategjia Kombëtare për Zhvillim dhe Integrim Evropian (SKZHIE) dhe Programi i Qeverisë. Ky seksion thekson harmoninë e strategjisë me objektivat kombëtare për zhvillim të qëndrueshëm dhe përparimin drejt integrimit evropian.

**3. Politikat dhe Instrumentet e BE-së**

Strategjia përputhet me Agjendën Evropiane 2021-2027për Ballkanin Perëndimor në fushat e inovacionit, arsimit, kulturës dhe rinisë, që synon përforcimin e lidhjeve dhe shkëmbimeve ndërmjet vendeve të BE-së dhe atyre të Ballkanit Perëndimor. Kjo agjendë mbështet inovacionin përmes investimeve në kërkim dhe zhvillim, përmirësimin e infrastrukturës edukative dhe kulturore, si dhe nxitjen e arsimit të lartë dhe modernizimin e kurrikulave për t'i përshtatur ato me kërkesat e tregut të punës.

Strategjia S3 do të përfitojë nga instrumentet e BE-së, si Horizon Europe dhe Digital Europe Programme, që financojnë projekte kërkimi dhe inovacioni në sektorët prioritarë, duke përfshirë energjinë e rinovueshme, digjitalizimin dhe zhvillimin e ekonomisë së gjelbër. Këto programe synojnë të ndihmojnë Shqipërinë të integrohet në Zonën Evropiane të Kërkimit (ERA) dhe të forcojë kapacitetet e saj për inovacion të qëndrueshëm.

Një sërë aktivitetesh dhe masash të S3 parashikohet të mbështeten nga Growth Plan për Shqipërinë, duke kontribuar në realizimin e objektivave të S3.

**4. Konteksti Rajonal dhe Bashkëpunimi Ndërkufitar**

Strategjia vlerëson kontekstin rajonal dhe mundësitë për bashkëpunim ndërkufitar në përputhje me Procesin e Berlinit dhe Planin e Zhvillimit Ekonomik dhe të Investimeve për Ballkanin Perëndimor, me fokus në fushat e përbashkëta si energjia, turizmi dhe bujqësia, të cilat ofrojnë mundësi për projekte të përbashkëta me vendet e rajonit dhe mbështesin integrimin ekonomik të Shqipërisë në tregun e BE-së.

**5. Procesi i Specializimit Inteligjent në Shqipëri**

Ky seksion përshkruan procesin e hartimit të strategjisë S3 për Shqipërinë, që përfshin analizën e potencialit ekonomik (mapping) dhe Procesin e Zbulimit Sipërmarrës (EDP). Angazhimi i aktorëve të qeverisë, biznesit, akademisë dhe shoqërisë civile siguroi një strategji të bazuar në nevojat dhe mundësitë reale të ekonomisë shqiptare.

**6. Identifikimi i Potencialit Ekonomik dhe Sektoret Prioritarë (Mapping)**

Seksioni përmban një përmbledhje të rezultateve nga mapping-u i potencialit ekonomik të Shqipërisë dhe përcakton sektorët me përparësi konkurruese. Ky proces nxori në pah fusha si energjia e rinovueshme, teknologjia e informacionit dhe turizmi i qëndrueshëm, të cilat kanë investimi në inovacion përbën vlerë të shtuar për ekonominë, duke i kthyer në sektorë kryesorë për zhvillim të qëndrueshëm.

**7. Procesi i Zbulimit Sipërmarrës (EDP)**

Ky seksion përshkruan rëndësinë e EDP-së si një mekanizëm për konsultimin e aktorëve dhe për të siguruar që prioritetet e strategjisë reflektojnë nevojat e ekonomisë. Përmes këtij procesi, u identifikuan fushat vertikale dhe horizontale të zhvillimit që përbëjnë bazën e strategjisë S3.

**8. Sektoret Strategjikë dhe Fushat Prioritare**

Në këtë seksion përshkruhen në detaje sektorët strategjikë dhe fushat prioritare të identifikuara gjatë procesit EDP dhe mapping. Fushat prioritare vertikale përfshijnë energjinë e rinovueshme, turizmin e qëndrueshëm dhe zinxhirin ushqimor të qëndrueshëm, ndërsa fushat horizontale mbulojnë aspekte ndërsektoriale, si zhvillimi i kapitalit njerëzor, digjitalizimi dhe kërkimi e inovacioni.

**9. Plani i Veprimit**

Plani i Veprimit për Strategjinë S3 për periudhën 2025-2030 përmban objektivat dhe masat konkrete për secilën fushë prioritare. Ky plan detajon objektivat strategjikë, aktivitetet, afatet kohore, burimet e financimit dhe përgjegjësitë e aktorëve përkatës. Objektivat për secilën fushë prioritare përfshijnë:

* **Energjia e Rinovueshme dhe Burimet Natyrore**: Ky sektor synon diversifikimin e burimeve të energjisë dhe menaxhimin e qëndrueshëm të burimeve natyrore. Objektivat kryesore janë:
  + Diversifikimi i portofolit të energjisë dhe përmirësimi i infrastrukturës energjetike.
  + Inovacioni në teknologjinë e *Waste-to-Energy*.
  + Përmirësimi i ruajtjes së energjisë dhe menaxhimi i qëndrueshëm i pyjeve.
* **Turizmi i Qëndrueshëm dhe i Larmishëm**: Kjo fushë synon zhvillimin e një industrie turistike që përfshin ruajtjen e trashëgimisë kulturore dhe natyrore të Shqipërisë. Objektivat kryesore janë:
  + Zhvillimi i një industrie turistike të larmishme dhe gjithëpërfshirëse.
  + Promovimi i turizmit shëndetësor, kulinar dhe të qëndrueshëm.
  + Përmirësimi i aftësive dhe kapaciteteve për të zhvilluar turizmin e zgjuar dhe të qëndrueshëm.
* **Zinxhiri Ushqimor i Shëndetshëm dhe i Qëndrueshëm**: Fusha e zinxhirit ushqimor fokusohet në zhvillimin e bujqësisë dhe peshkimit për të ofruar ushqim të shëndetshëm dhe të qëndrueshëm. Objektivat kryesore përfshijnë:
  + Transformimi i bujqësisë për qëndrueshmëri dhe menaxhim efektiv të burimeve natyrore.
  + Promovimi i zhvillimit rural dhe përpunimit të produkteve bujqësore për shtim vlere.
  + Optimizimi i përdorimit të tokës dhe përshtatja ndaj ndryshimeve klimatike.

**Fushat Horizontale të Planit të Veprimit**

Fushat horizontale përfshijnë nisma ndërsektoriale që mbështesin dhe fuqizojnë sektorët vertikalë, duke ndikuar në përmirësimin e infrastrukturës, zhvillimin e kapitalit njerëzor dhe përmirësimin e klimës së inovacionit në Shqipëri. Objektivat për fushat horizontale janë:

* **Zhvillimi i Kapitalit Njerëzor (Arsim, Mbajtja e Talenteve dhe Angazhimi i Diasporës)**: Ky sektor përfshin përmirësimin e arsimit dhe mbajtjen e talenteve për të përgatitur një fuqi punëtore të kualifikuar dhe të gatshme për ekonominë e së ardhmes. Objektivat përfshijnë:
  + Modernizimi i kurrikulave për të përfshirë digjitalizimin dhe adresimin e mungesës në aftësi.
  + Rritja e bashkëpunimit midis akademisë, biznesit dhe institucioneve për të harmonizuar arsimin me nevojat e tregut.
  + Mbajtja e talenteve dhe integrimi i diasporës përmes programeve dhe incentivave që promovojnë kthimin e talenteve.
* **Digjitalizimi dhe Konektiviteti**: Ky sektor fokusohet në përmirësimin e infrastrukturës digjitale dhe konektivitetit për të mbështetur transformimin digjital dhe për të përmirësuar produktivitetin në sektorët ekonomikë. Objektivat përfshijnë:
  + Zgjerimi i infrastrukturës digjitale për të mbështetur ndërmarrjet dhe qytetarët në aksesin ndaj teknologjisë.
  + Nxitja e digjitalizimit të shërbimeve publike dhe private për të maksimizuar efikasitetin dhe për të përmirësuar qasjen ndaj inovacionit.
  + Mbështetja e zhvillimit të një ekonomie të fuqizuar digjitale.
* **Kërkimi dhe Inovacioni**: Ky sektor mbështet avancimin teknologjik dhe zhvillimin e një ekosistemi inovativ për të mbështetur sektorët prioritarë. Objektivat përfshijnë:
  + Rritja e kapaciteteve kërkimore përmes fondeve dhe partneriteteve me BE-në dhe organizatat ndërkombëtare.
  + Zhvillimi i qendrave të kërkimit dhe inovacionit që bashkojnë akademinë dhe sektorin privat.
  + Nxitja e transferimit të teknologjisë dhe aplikimeve të kërkimit për të përmirësuar produktivitetin e ekonomisë.
* **Shfrytëzimi i Potencialit të Diasporës**: Ky sektor fokusohet në përfshirjen e diasporës shqiptare për të kontribuar në zhvillimin ekonomik dhe social të vendit. Objektivat përfshijnë:
  + Angazhimi i diasporës për investime dhe projekte zhvillimore në sektorët prioritarë.
  + Lidhja e profesionistëve të diasporës me projektet kërkimore dhe inovative në Shqipëri.
  + Krijimi i platformave që informojnë dhe mobilizojnë diasporën për të kontribuar në zhvillimin e qëndrueshëm të Shqipërisë.

Këto fusha horizontale mbështesin sektorët vertikalë të identifikuar në strategji dhe ofrojnë baza të forta për zhvillimin gjithëpërfshirës të ekonomisë, duke përmirësuar përgatitjen e fuqisë punëtore, ndërtimin e infrastrukturës së nevojshme dhe krijimin e një mjedisi të favorshëm për inovacion dhe rritje të qëndrueshme.

**10. Korniza Financiare**

Korniza Financiare përfshin një vlerësim të kostove të nevojshme për realizimin e strategjisë dhe burimet financiare të parashikuara, përfshirë fondet nga buxheti i shtetit dhe ato të BE-së. Kostoja e vlerësuar për zbatimin e strategjisë për periudhën 2025-2030 është rreth 1.18 miliardë euro, me financim nga burime të ndryshme, përfshirë buxhetin e shtetit, fondet e BE-së dhe kontributet e donatorëve ndërkombëtarë.

**11. Qeverisja dhe Mekanizmat e Monitorimit**

Strategjia përfshin një strukturë të qartë të qeverisjes dhe mekanizmave të monitorimit për zbatimin e saj. Konsideruar shtrirjen e S3 në disa sektorë,dhe për të mundësuar një harmonizim të implementimit, është krijuar Komiteti Ndërinstitucional për S3, i cili do të monitorojë progresin e zbatimit të masave dhe do të koordinojë institucionet përkatëse. Ky seksion parashikon edhe rolin e agjencive dhe ministrive të linjës në mbikëqyrjen e progresit të strategjisë, duke siguruar përputhjen me objektivat kombëtare dhe ndërkombëtare.

**12. Monitorimi dhe Vlerësimi**

Për të garantuar që zbatimi i strategjisë është efektiv dhe në përputhje me objektivat, ky seksion përfshin treguesit kryesorë të performancës (KPI) dhe mekanizmat për monitorim dhe vlerësim periodik.

1. **INSTITUCIONET DHE ORGANET QË NGARKOHEN PËR   
   ZBATIMIN E AKTIT**

Ngarkohen Zëvendëskryeministri, Komiteti Ndërministror i S3, Ministria e Ekonomisë, Inovacionit dhe Kulturës, ministritë e linjës dhe institucionet e tjera përgjegjëse të përcaktuara në strategji, në planin e veprimit dhe anekset e saj, për zbatimin e këtij vendimi.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Modeli i qeverisjes për Strategjinë e Specializimit të Zgjuar të Shqipërisë (S3), i përafruar me udhëzimet e Komisionit Evropian, integron udhëzimet politike dhe ekspertizën teknike për zbatim efektiv. Komiteti Ndërministror, i kryesuar nga Zëvendëskryeministri që nga shkurti i vitit 2023, mbikëqyr procesin e hartimit te S3, duke siguruar përafrimin me politikat kombëtare dhe rajonale dhe duke lehtësuar koordinimin gjithëpërfshirës institucional.

**Komiteti Ndërinstitucional dhe Ekipi Kombëtar S3**

Bazuar në Urdhrin e Kryeministrit, struktura qeverisëse e Strategjisë së Specializimit të Zgjuar të Shqipërisë (S3) përqendrohet në një Komitet Ndërinstitucional dhe një Ekip Kombëtar S3 për koordinimin e nivelit të lartë. I kryesuar nga Zëvendëskryeministri, komiteti përfshin drejtuesit më të lartë të ministrive dhe institucioneve të tjera publike kyç në proces, përfaqësuesit më të lartë të konferencës së rektorëve dhe Akademisë së Shkencave, të shoqatave të biznesit dhe dhomave të tregëtisë, të qeverisjes vendore, etj. Ky grup i larmishëm siguron mbikëqyrje dhe bashkëpunim gjithëpërfshirës. Komiteti shqyrton draftet e S3, rekomandon masa ligjore dhe koordinon iniciativat legjislative, ndërsa koordinatorët e S3 nga secili institucion punojnë ngushtë me Ekipin Kombëtar të S3 për të lehtësuar komunikimin dhe zbatimin pa probleme.

**Institucionet pjesë e Komitetit Ndërinstitucional**

- Zëvendëskryeministri, Kryetar

- Ministri i Financave dhe Ekonomisë

- Ministri i Arsimit dhe Sportit

- Ministri i Shtetit per Sipërmarrjen dhe Klimën e Biznesit

- Ministri i Bujqësisë dhe Zhvillimit Rural

- Ministri i Kulturës

- Ministri i Shëndetësisë dhe Mbrojtjes Sociale

- Ministri i Shtetit për Standardet e Shërbimeve

- Drejtori i Përgjithshëm i Agjencisë Shtetërore për Programimi Strategjik dhe Koordinimin e Ndihmës (SASPAC)

- Drejtori i Përgjithshëm i INSTAT

- Drejtori i Përgjithshëm i Agjencisë Shqiptare të Zhvillimit të Investimeve (AIDA)

- Drejtori i Përgjithshëm i Agjencisë Kombëtare të Shoqërisë së Informacionit (AKSHI)

- Drejtori i Përgjithshëm i Drejtorisë së Përgjithshme të Pronësisë Industriale

- Drejtuesi i Ekipit Kombëtar të S3

- Kryetari i Konferencës së Rektorëve

- Kryetari i Akademisë së Shkencave

- Drejtuesi i Bashkimit të Dhomave të Tregtisë

- Drejtuesi i Bashkimit të Prodhuesve Shqiptarë

- Kryetari i Shoqatës për Autonominë Vendore

**Përgjegjësitë e Komitetit**

* Drejtimi dhe Mbikëqyrja: Komiteti siguron që S3 të jetë në përputhje me prioritetet kombëtare dhe koordinon përafrimin institucional të nivelit të lartë me objektivat e S3.
* Takimet e rregullta: Mblidhet të paktën dy herë në vit ose siç kërkohet nga kryesuesi për të diskutuar punën e vazhdueshme dhe drejtimet strategjike.
* Diskutimet strategjike: Diskutimet specifike të temave lehtësohen për të nxitur dhe koordinuar iniciativat konkrete që mbështesin hartimin dhe zbatimin e S3.

**Ekipi Kombëtar S3:** Ekipi Kombëtar S3, i përbërë nga ekspertë të fushave të ndryshme, funksionon në nivel teknik si Ekipi Menaxhues i S3. Ai zbaton vendimet e Komitetit, monitoron progresin dhe menaxhon burimet, duke siguruar vazhdimësinë e strategjisë dhe komunikimin efektiv me qeverinë, akademinë, biznesin dhe shoqërinë civile. I udhëhequr nga kryetari i tij, ekipi koordinon, raporton dhe angazhon ekspertë, duke krijuar grupe teknike pune.

**Anëtarët e Ekipit Kombëtar S3**

* Znj. Linda Pustina, eksperte, këshilltare e Zëvendëskryeministrit, kryetar
* Znj. Florensa Haxhi, eksperte, Korporata e Investimeve Shqiptare, anëtar
* Z. Arben Shkodra, ekspert, Bashkimi i Prodhuesve Shqiptarë, anëtar
* Z. Geron Kamberi, ekspert, anëtar
* Znj. Elsa Dhuli, eksperte, INSTAT, anëtar
* Znj. Kozeta Sevrani, eksperte, Universiteti i Tiranës, anëtar
* Z. Genc Kojdheli, ekspert, Bashkia Tiranë, anëtar
* Z. Dhimiter Bako, ekspert, anëtar
* Znj. Elona Ajazi, Departmenti për Politikat dhe Mirëqeverisjen, në Kryeministri, anëtar
* Znj. Elira Demiraj, Ministria e Financave dhe Ekonomisë, anëtar
* Znj. Zamira Gjini, Ministria e Arsimit dhe Sportit, anëtar
* Znj. Ana Petani, Ministri i Shtetit për Mbrojtjen e Sipërmarrjes, anëtar
* Znj. Fiona Beqiri, AIDA, anëtar
* Znj. Mirela Muça, AKKSHI, anëtar
* Z. Aleksandër Xhuvani, Universiteti Politeknik i Tiranës, anëtar

**Detyrat kryesore të Ekipit Kombëtar të S3**

* **Zhvillimi dhe miratimi i strategjisë:** Ekipi harton strategjinë përmes një procesi të plotë, duke rishikuar bazat ligjore sipas nevojës, duke analizuar të dhënat, duke vendosur objektiva dhe duke lehtësuar pranimin e strategjisë nga Këshilli i Ministrave.
* **Zbatimi dhe Monitorimi:** Ata sigurojnë zbatimin e udhërrëfyesit dhe përditësojnë atë në bashkëpunim me Qendrën e Përbashkët të Kërkimit të Komisionit Evropian.
* **Komunikimi dhe Koordinimi:** Ata angazhohen në takime kombëtare dhe ndërkombëtare, duke paraqitur progresin drejt integrimit në BE dhe koordinohen me partnerët vendas dhe ndërkombëtarë.
* **Raportimi dhe mbështetja:** Ekipi mbështet drejtuesin e Ekipit Kombëtar të S3 dhe raporton çdo tremujor te Zëvendëskryeministri.

**Sekretariati Teknik:** Kuadri S3 mbështetet nga një Sekretariat Teknik , i ndihmuar nga Agjencia Shtetërore për Programimin Strategjik dhe Koordinimin e Ndihmës (SASPAC). Ai ndihmon Komitetin dhe Ekipin Kombëtar të S3, duke ofruar mbështetje organizative dhe administrative.

**Funksionet kryesore**

* Sigurimi i administrimit të duhur të procesit.
* Ofrimi i mbështetjes teknike për Komitetin dhe Ekipin Kombëtar S3 dhe koordinimi i punës me institucionet e përfshira.
* Organizimi dhe koordinimi i takimeve dhe përgatitja e temave të diskutimit në bashkëpunim me ministritë dhe aktorët e tjerë.
* Kontributi në përgatitjen e dokumenteve të kërkuara për raportet dhe strategjinë S3.
* Raportimi i ecurisë së punës tek Kryetari i Komitetit dhe Kryetari i Ekipit Kombëtar S3.

Institucionet kryesore kontribuese në hartimin dhe zbatimin e Strategjisë Kombëtare për Specializimin Inteligjent (S3) përfshijnë një sërë aktorësh qeveritarë, akademikë, sektorë privatë dhe organizata ndërkombëtare, të cilët kanë luajtur një rol thelbësor në ndërtimin e kësaj strategjie.

Këto institucione bashkëpunojnë në mënyrë të koordinuar për të siguruar që Strategjia S3 të arrijë objektivat e saj, duke mbështetur zhvillimin ekonomik të Shqipërisë përmes inovacionit dhe bashkëpunimit ndërmjet sektorëve kyç.

**MONITORIMI I STRATEGJISË**

Monitorimi dhe vlerësimi janë pjesë thelbësore të Strategjisë Kombëtare për Specializimin Inteligjent (S3), duke siguruar që objektivat e vendosura në Planin e Veprimit të arrihen në mënyrë efektive. Ky proces mbështetet nga një Plan Veprimi i përgjegjshëm dhe realist për periudhën 2025-2030, i cili do të jetë edhe dokumenti kryesor për monitorimin e strategjisë. Ky plan është fleksibël dhe mund të pësojë rishikime nëse disa masa nuk japin rezultatet e pritura.

**Sistemi i Monitorimit**

Strategjia S3 do të monitorohet përmes një sistemi që mbledh të dhëna për të matur përparimin e masave dhe rezultatet e arritura, me dy lloje indikatorësh:

1. **Indikatorët e Rezultatit (Output)**: Për matjen e nivelit të implementimit të politikave dhe masave të ndërmarra.
2. **Indikatorët e Ndikimit (Outcome)**: Për matjen e ndryshimeve në sistemet e prodhimit krahasuar me objektivat e S3.

**Ministria e Ekonomisë, Kulturës dhe Inovacionit (MEKI)** është institucioni kryesor përgjegjës për monitorimin dhe zbatimin e S3. Ajo do të ndjekë një metodologji standarde për monitorim, duke krijuar një sistem të unifikuar dhe të qartë raportimi për të gjitha institucionet e përfshira. Të gjitha institucionet do të raportojnë mbi përparimin e objektivave dhe masave, buxhetin e alokuar, sfidat e hasura dhe ecurinë e përgjithshme të strategjisë.

**Raportimi Periodik**

* **Raportet gjashtëmujore dhe vjetore**: MEKI do të hartojë raporte gjashtëmujore dhe vjetore që do të ofrojnë informacion të nevojshëm për vendimmarrësit mbi ecurinë e masave të Planit të Veprimit të S3.
* **Rishikim afatmesëm**: Në fund të vitit 2027, është parashikuar një monitorim afatmesëm për të vlerësuar progresin dhe për të bërë përmirësime nëse është e nevojshme.

**Komiteti Ndërministror për S3**

Komiteti Ndërministror, që përfshin ministritë dhe aktorët kryesorë nga helika e katërfishtë, do të mbikëqyrë zbatimin e strategjisë, duke siguruar koordinim të lartë dhe përputhje me objektivat kombëtare. Komiteti do të mblidhet të paktën çdo gjashtë muaj dhe do të marrë raporte vjetore mbi zbatimin e strategjisë nga njësia e monitorimit e MEKI-t.

**Vlerësimi Afatmesëm dhe Përfundimtar**

* **Vlerësimi Afatmesëm (2027)**: Do të kryhet nga ekspertë të pavarur dhe do të përqendrohet kryesisht te përparimi i masave, duke lejuar korrigjime të mundshme të politikave.
* **Vlerësimi Përfundimtar**: Ky vlerësim do të realizohet në përfundim të periudhës së strategjisë, duke ndihmuar në përgatitjen e strategjive të ardhshme pas vitit 2030.

Ky sistem i monitorimit dhe vlerësimit synon të mbledhë të dhëna të dobishme dhe të sigurojë transparencë gjatë gjithë procesit të zbatimit të strategjisë, duke përfshirë të gjithë aktorët e përfshirë dhe duke mbajtur një komunikim të vazhdueshëm dhe të qartë.

**KOMUNIKIMI I S3**

Plani i komunikimit i Strategjisë së Specializimit Smart (S3) të Shqipërisë është thelbësor për përcjelljen e mesazheve dhe arritjeve të saj thelbësore, si në nivel lokal ashtu edhe në atë ndërkombëtar. Ky plan synon të nxisë inovacionin, qëndrueshmërinë dhe rritjen ekonomike duke siguruar që të gjithë palët e interesuara të heliksit të katërfishtë—qeveria, bizneset, akademia, shoqëria civile dhe publiku i gjerë—të informohen për objektivat dhe përfitimet e strategjisë. Plani ndjek synime të qarta për të maksimizuar ndikimin:

1. **Rritja e ndërgjegjësimit:** Informimi i palëve të interesuara për qëllimet, përfitimet dhe mundësitë e rritjes ekonomike të S3, duke angazhuar biznese dhe partnerë ndërkombëtarë.
2. **Nxitja e Angazhimit:** Inkurajimi i bashkëpunimit përmes komunikimit transparent, përditësimeve të rregullta, seancave interaktive dhe mundësive për reagime.
3. **Promovimi i sukseseve:** Paraqitja e arritjeve të strategjisë për të forcuar mbështetjen dhe për të ruajtur pjesëmarrjen.
4. **Promovimi i aktiviteteve:** Mbajtja e informuar e palëve të interesuara për iniciativat në vazhdim, duke rritur angazhimin dhe mbështetjen.

Një përzierje e larmishme mjetesh dhe kanalesh komunikimi, duke përfshirë mediat tradicionale, platformat digjitale dhe eventet, do të përdoret për të arritur objektivat kyc. Reagimi i palëve të interesuara siguron që plani të mbetet në fokus, me KPI si angazhimi në mediat sociale dhe mbulimi mediatik, të vlerësuara rregullisht. Plani synon të krijojë mbështetje të gjerë për S3, duke kontribuar në zhvillimin e qëndrueshëm të Shqipërisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky seksion përmban një analizë të burimeve të financimit dhe shpenzimeve buxhetore për Strategjinë Kombëtare për Specializimin Inteligjent (S3) për periudhën 2025-2030. Zbatimi i strategjisë kërkon një buxhet total të parashikuar prej **1.18 miliardë euro**, të siguruar përmes një kombinimi të fondeve publike, kontribuesve ndërkombëtarë dhe sektorit privat.

**1. Burimet Kryesore të Financimit**

* **Buxheti i Shtetit**: Siguron rreth **424 milionë euro** (35.7% e totalit), i cili përfshihet në Programin Buxhetor Afatmesëm për vitet 2024-2026. Këto fonde mbështesin sektorët prioritarë te S3.
* **Fondet e BE-së**: Pritet që BE-ja të kontribuojë me afërsisht **266 milionë euro** (23% e totalit), përmes instrumenteve te ndryshem, që mbështesin fushat prioritare te S3, kërkimin dhe zhvillimin, zhvillimin e kapitalit human, dixhitalizimin dhe tranzicionin e gjelbër.
* **Kontributet e Donatorëve Ndërkombëtarë**: Donatorët dhe organizatat ndërkombëtare, përfshirë Bankën Botërore dhe UNDP, janë parashikuar të kontribuojnë me rreth **143 milionë euro** (12% e totalit), veçanërisht për projektet në zhvillimin e qëndrueshëm dhe inovacionin.

**2. Hendeku Financiar dhe Masat për Plotësimin e Tij**

Pavarësisht përpjekjeve për të mbuluar shpenzimet e zbatimit të strategjisë, ekziston një **hendek financiar prej rreth 9%** të buxhetit total, i barabartë me rreth **90 milionë euro**. Për të mbuluar këtë hendek, janë parashikuar masat e mëposhtme:

* **Zgjerimi i Financimeve nga Fondet Ndërkombëtare dhe BE**: Kërkimi i financimeve shtesë nga instrumentet financiare të BE-së dhe organizatat ndërkombëtare për projekte të qëndrueshme dhe inovative.
* **Iniciativat e Sektorit Privat**: Stimulimi i investimeve të sektorit privat, veçanërisht nga diaspora, për të mbështetur projektet në zhvillimin e kapitalit njerëzor dhe digjitalizimin.

**3. Shpenzimet Kryesore për Fushat Prioritare te S3**

Fondet e parashikuara për periudhën 2025-2030 per te zbatuar masat e S3 janë të përqendruara sipas zërave kryesorë:

| **Prioritet** | **% krahasuar me financimin total të S3** | **Buxheti i nevojshëm i vlerësuar (euro)** |
| --- | --- | --- |
| Zinxhiri Ushqimor i Shëndetshëm  dhe i Qëndrueshëm | 35.5 | 448,330,000 |
| Kërkimi dhe Inovacioni | 28.6 | 361,334,300 |
| Turizmi i Qëndrueshëm dhe i Larmishëm | 14.2 | 179,598,861 |
| Energjia e Rinovueshme | 6.4 | 81,303,039 |
| Angazhimi i Diasporës | 5.5 | 69,928,000 |
| Materialet e Para | 4.4 | 56,118,000 |
| Mbajtja e Talenteve | 3.5 | 44,297,616 |
| Arsimi | 0.9 | 11,860,000 |
| Dixhitalizimi/Konektiviteti | 0.6 | 7,370,000 |
| Komunikimi i S3 | 0.3 | 3,285,000 |
| **Total S3** |  | **1,263,424,816** |

Ky parashikim i fondeve siguron një bazë të qartë financiare për zbatimin e Strategjisë S3, duke synuar përmbushjen e objektivave të zhvillimit ekonomik të qëndrueshëm dhe inovacionit në Shqipëri.

**PROPOZUESI**

**ZËVENDËSKRYEMINISTRI**

**BELINDA BALLUKU**